La Usurpadora

Sinopsis

La usurpadora menceritakan kisah antara dua adik beradik kembar. Paulina Martinez merupakan perempuan miskin yang baik hati yang tinggal di Cancún bersama ibunya yang sedang melarat sakit. Paola pula merupakan seorang isteri jejaka ahli perniagaan yang tampan dan dan ibu tiri kepada anak-anaknya. Paola mempunyai cita-cita tinggi dan meminati kemewahan serta keseronokan malah melindungi kezaliman dan kepura-puraannya di balk kecantikan yang dimilikinya.
Pertemuan kali pertama Paola dan Paulina membuatkan Paola terfikir untuk menyuruh Paulina mengambil alih tempatnya di rumah sementara dia berfoya-foya. Walau bagaimanapun, Paulina menolak yang membuatkan Paola terdesak untuk membuat perancangan untuk memerangkapnya. Pada suatu malam, Paola memasukkan barang kemasnya ke dalam beg Paulina dan menuduhnya mencuri. Gara-gara itu, Paulina diberhentikan kerja dan dibawa ke muka pengadilan tetapi Paola mengambil alih untuk meneruskan rancangannya dengan mengugut Paulina sama ada menurut perintahnya atau dimasukkan ke dalam penjara. Paulilna terpaksa akur kehendak Paola dan dia mempelajari segala-galanya tentang Paola sebelum pergi menyamar di rumah keluarga Bracho.
Paulina hanya pergi buat sementaratetapi dia mendapati Paola amat dibenci oleh ahli keluarganya sendiri. Kehadiran Paola membuatkan orang sekelilingnya syak dan mula berubah pendangan tentang "Paola yang baru". Kehadiran 'Paola baru' yang bertentangan dengan sikap Paola malah membantu nenek Piedad pulih dari ketagihan arak yang disebabkan 'Paola lama' membuatkan nenek Piedad yakin 'Paola yang baru' itu bukanlah Paola yang dikenali sebelum itu. Identiti Paulina hampir diketahui malah dia berjaya melarikan diri dari rumah keluarga Bracho sebaik sahaja nenek Piedad mengetahui yang dia bukanlah Paola yang dikenalinya. 
Konflik cerita ini berterusan apabila Paola dan Paulina keluar masuk rumah Bracho dan Paola meneruskan penipuan dan helahnya terhadap keluarga Bracho hinggakan kes mereka dibawa ke muka pengadilan dan Paulina dipenjarakan. Paulina yang telah memiliki segala yang Paola kecapi dahulu seperti kasih sayang dan kepercayaan keluarga Bracho membuatkan Paola marah dan berdendam dengannya. Walau bagaimanapun, Paulina tidak ingin semua itu memandangkan dia telahpun mengetahui daripada ibunya yang Paola adalah kakak kembarnya yang hilang lalu membuatkannya serba salah untuk menerima layanana baik itu malah tidak langsung memarahi dan berdendam dengan Paola.
Plot cerita dan konflik berlarutan dengan babak saspens dan merangkumi rempah kehidupan seperti kekeluargaan, cinta, harapan, permusuhan, dan banyak lagi. Seperti biasa, cerita ini membawa kepada penamatan yang bahagia setelah banyak kesukaran berlaku dan kecemburuan berleluasa.

Produksi

Gabriela Spanic mempunyai kakak kembarnya yang sebenar iaitu Daniela Spanic, seorang model Venezuela yang menjadi pelakon khas dalam drama ini. Daniela Spanic dipanggil oleh pihak produksi untuk berlakon dalam satu babak dimana Paola dan Paulina sedang bergaduh. Walaupun drama ini mempunyai banyak babak yang menggunakan teknik kamera yang profesional, babak kedua-dua kembar ini bergaduh adalah terlalu sukar dengan menggunakan teknik ini.
Gabriela Spanic kemudiannya berlakon dalam drama bersiri yang juga popular di Malaysia, La Intrusa, yang juga hampir sama dengan La Usurpadora, tetapi kedua-dua watak kembar itu adalah watak yang baik.

Más Allá de La Usurpadora

Más Allá de La Usurpadora atau Lanjutan La Usurpadora merupakan sekuel mini tentang kehidupan Paulina setelah setahun menjadi isteri Carlos Daniel Bracho. Beliau telah dikurniakan cahaya mata yang bernama Paulita. Raquel pula digajikan untuk menjaga anak-anaknya tetapi Raquel mempunyai muslihat yang lain. Raquel, yang sebenarnya menaruh hati dan perasaan secara rahsia kepada Carlos Daniel Bracho, ingin merampas beliau daripada Paulina dengan apa cara sekalipun walaupun ingin membunuhnya. Lebih teruk lagi, Paulina didapati mengidap kanser yang menyebabkan hayatnya hanya tinggal kurang enam bulan sahaja lagi. Hal itu membuatkannya sedih lantas terus mencari penggantinya setelah dia tiada.
Tentang penyakitnya, Paulina berusaha untuk merahsiakan penyakitnya dari pengetahuan keluarga, kecuali nenek Abuela Piedad Bracho, yang berkeras supaya perkara ini perlu diketahui oleh seluruh ahli keluarga. Setelah Carlos Daniel Bracho dapat mengenalpasti penyakit Paulina, beliau menenangkan Paulina dan meminta untuk melakukan yang terbaik dalam perhubungan bersama sepanjang masa yang beliau ada. Selain itu, Paulina juga dihantui bayangan Paola yang muncul di cermin dan menuduh Paulina merampas identitinya lalu ingin bertemu Paulina di neraka. 
Berkenaan Raquel, Raquel menjadi pilihan Paulina dengan menanyakan kepada beliau tentang persetujuan untuk mengahwini Carlos Daniel Bracho sesudah Paulina tiada. Mendengar akan hal itu, Raquel menjadi teruja malah ingin menyebabkan kematian Paulina disegerakan dengan meracunnya. 
Kisah ini memberikan penamatan yang gembira di mana keseluruhan keluarga Bracho kembali bersatu termasuk Estefania yang sudah kembali siuman. Paulina pula telah mengetahui yang dia tidak sakit kerana diagnosis kesihatannya telah tertukar dan dia sebenarnya didapati mengandung. Raquel yang ingin meracuni Paulina terkena jerat sendiri apabila dia meminum racun yang diletakkan di dalam gelas Paulina akibat dibuat main oleh Carlitos dan Lisette. Raquel yang menyesal akan perbuatannya telah mendapat keampunan dan beliau pulih seperti sediakala.
Kisah ini hanya mempunyai satu cerita mini yang tiada sambungan dan telah ditayangkan di Malaysia pada hari Sabtu, 26 Mei 2002.